पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। नर्सिंग होम एक्ट प्रभारी डॉ. माधव हसानी के सरकार से अनुमति लिए बिना विदेश यात्रा पर चले जाने से स्वास्थ्य विभाग में घमासान मचा हुआ है। नाराज संयुक्त संचालक ने एयरपोर्ट अथॉरिटी और पुलिस अधीक्षक को चिट्ठी लिखकर रिकॉर्ड मांगा है। सीएमएचओ को छुट्टियां रद्द करने के लिए कहा गया है।
सरकार की सख्ती के बावजूद डॉक्टर्स चोरी-छिपे विदेश जा रहे हैं। वे न तो सरकार से मंजूरी ले रहे हैं, न ही अधिकारियों को जानकारी दे रहे हैं। इन दिनों नर्सिंग होम एक्ट प्रभारी डॉ. हसानी एक माह पांच दिन के अवकाश पर हैं। सीएमएचओ के अधीन कार्यरत डॉ. हसानी ने मांगलिक कार्य व भ्रमण के लिए 15 मई से 20 जून तक अवकाश मांगा था। प्रमुख सचिव के दौरे के मद्देनजर अधिकारी-कर्मचारियों को लंबी छुट्टियां नहीं दी जा रही हैं। इसके चलते जेडी (संयुक्त संचालक) डॉ. शरद पंडित ने उनका आवेदन नामंजूर कर दिया, लेकिन सिविल सर्जन ने अनुमति दे दी।
मामले ने उस समय तूल पकड़ लिया जब डॉ. हसानी विदेश यात्रा पर चले गए और जेडी को खबर लग गई। नाराज जेडी ने देवी अहिल्या विमानतल प्राधिकरण व पुलिस अधीक्षक को चिट्ठी लिखी है कि डॉ. माधव हसानी निवासी वंदना नगर परिवार सहित बिना विभागीय अनुमति के 19 या 20 मई को विदेश (इंग्लैंड) चले गए हैं। वे इंदौर-दिल्ली या इंदौर-मुंबई होते हुए गए हैं, इसलिए उनसे संबंधित जानकारी स्वास्थ्य विभाग को उपलब्ध करवाएं।
अवकाश रद्द, पासपोर्ट देखें...
मामले की सूचना प्रमुख सचिव व आयुक्त को भी दी गई है। सीएमएचओ डॉ. अशोक डागरिया को भी नोटिस भेजा गया है कि किसी भी अधिकारी को इतना लंबा अवकाश क्यों स्वीकृत किया गया जबकि प्रमुख सचिव आने वाले हैं। साथ ही यह निर्देश भी दिए हैं कि डॉ. हसानी के अवकाश निरस्त किए जाएं। जब वे आएं तो उनका पासपोर्ट देखकर पुष्टि करें कि वे कहां-कहां गए।
विदेश यात्रा हमेशा विवादों में
इंदौर सहित प्रदेश के 16 डॉक्टरों के दवा कंपनी के खर्च पर विदेश यात्रा को लेकर मप्र मेडिकल काउंसिल जांच कर रही है। इसके अलावा एमजीएम मेडिकल कॉलेज के डॉक्टरों की विदेश यात्रा को लेकर भी संभागायुक्त जांच करवा चुके हैं। कोई भी सरकारी डॉक्टर बिना शासन की अनुमति के विदेश यात्रा नहीं कर सकता। यदि अनुमति मिल भी जाती है तब भी वे कई नियम-शर्तों में बंधे होते हैं। विदेश में रुकने का स्थान, फोन नंबर, यात्रा का कारण आदि बताना जरूरी होता है। मेडिकल कॉलेज व स्वास्थ्य विभाग के डॉक्टरों की विदेश यात्रा हमेशा विवादों में रही है। वे बिना अनुमति के विदेश चले जाते हैं।
नो कमेंट
मामले में संभागीय संयुक्त संचालक डॉ. शरद पंडित से बात की गई तो उन्होंने कुछ भी कहने से इनकार कर दिया।
अनुमति से पहले ही यात्रा कर रहे
विदेश यात्रा का आवेदन देकर अनुमति मिल जाने की संभावना में अधिकारी मंजूरी मिलने से पहले ही यात्रा कर रहे हैं, जबकि यह नियम विरुद्ध है। शासन के स्पष्ट निर्देश हैं कि जब तक प्रशासकीय अधिकारी द्वारा अनुमति जारी नहीं हो तब तक विदेश यात्रा नहीं करें।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva zho_Hant eng_Latn